[Foto’s] Egpaar en hulle hond geredMev. Lubbe en haar Shnauzer Foto: NSRI ‘n Egpaar van Kaapstad, mnr. en mev. Lubbe, en hul hond, ‘n Shnauzer, is gered toe hul seiljag, See Brok, Dinsdag naby Durban gesink het. “Die egpaar het Sondag uit Richardsbaai van die Zululand-seiljagklub vertrek, maar het Maandag probleme ondervind toe hul enjin onklaar geraak het,” het Clifford Ireland, stasiebevelvoerder van die Nasionale Seereddingsinstituut (NSRI) in Durban, gesê. “Hulle het sonder ‘n motor begin ronddryf en het om 16:00 rooi noodfakkels afgevuur. Die motorvaartuig Kishore het omstreeks 17:40 op die noodfakkels reageer en van koers afgewyk om die seiljag by te staan. Die NSRI is ontbied.” Volgens Ireland het die Kishore by die seiljag gebly totdat die NSRI omstreeks 22:45 opgedaag het. Die seiljag is van daar in rowwe seetoestande in die rigting van Durban se hawe gesleep. “Die bemanning aan boord die See Brok en hul hond was veilig,” het Ireland bygevoeg. Intussen het die Kishore sy vaart hervat. “Die See Brok sou na verwagting om 12:00 by Durban se hawe aankom, maar ‘n noodsein is om 10:30 ontvang dat die seiljag besig is om te lek en besig is om te sink,” het hy bygevoeg. “Die seereddingspan het gepoog om water uit die seiljag te pomp, maar die egpaar en hul hond het kort daarna die seiljag verlaat en is met die seereddingsvaartuig gered.” Die egpaar en hul hond het almal lewensreddingsbaadjies aangehad en is nie beseer nie. Die seiljag het gesink. “Die egpaar en hul hond is veilig na die hawe gebring. Die Maritieme Veiligheidsowerheid en die polisie stel ondersoek in,” het Ireland gesê.